高启
送王推官赴官谯阳
久治乱所伏，国家失其防。
初如决洪流，拱手遍四方。
频年劳訏谟，欲补千百疮。
子为京师客，忠愤何慨慷。
濯冠捧书函，平明献朝堂。
上言固大业，下言振颓纲。
且为有万死，圣明察臣狂。
臣言倘获施，立能致时康。
宸居岂云远，遥指天中央。
鸡鸣列仙仗，九门洞开张。
谓宜只召见，拜起随班行。
上殿笏画地，论奏尽敷详。
如何竟报缺，不得瞻清光。
一官非所愿，欲令赴蛮荒。
徘徊出都门，风雨湿晓装。
行行过吴洲，木叶秋始黄。
逢予解鞍饮，激烈椎酒床。
平生忧时心，辛苦不自忘。
颇闻到官所，此去路尚长。
红日出雾迟，孤城海茫茫。
遗民似猿鹿，山谷多惊藏。
繁英艳踯躅，琐实推槟榔。
瘴疠况时作，投老恐子伤。
何不且少留，共骛豪华乡。
子笑不我顾，翩然决南翔。
明朝指鲸波，高帆若云扬。
去矣各异国，有意徒相望。